TTA บวก 4% โบรกฯอัพกำไรปีนี้แตะ 3 พันลบ. หลังโชว์งบ Q3 โตแกร่ง  
TTA วิ่ง 4% โบรกฯอัพกำไรปีนี้ขึ้น 51% ที่ 3.23 พันลบ. หลังโชวืงบไตรมาส 3 โตแกร่ง พลิกมีกำไร 1.61 พันลบ.
12 พ.ย. 2564

ผู้สื่อข่าวรายงานว่าวันนี้ (12 พ.ย. 2564) ราคาหุ้นบริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 11:27 น. อยู่ที่ระดับ 9.90 บาท เพิ่มขึ้น 0.40 บาท หรือ 4.21% โดยทำจุดสูงสุดที่ 10.20 บาท และทำจุดต่ำสุดที่ 9.70 บาท ด้วยมูลค่าการซื้อขาย 318.15 ล้านบาท

บล.เคทีบีเอสที ระบุในบทวิเคราะห์ ว่า TTA ได้รายงานกำไรสุทธิที่ 1.61 พันล้านบาท (จากลดลง 1.36 พันล้านบาทในไตรมาส 3/2564 แต่เพิ่มขึ้น 205% จากไตรมาสก่อน) ซึ่งสูงกว่า consensus คาดที่ 973 ล้านบาท และทางฝ่ายวิจัยคาดที่ 913 ล้านบาท โดยรายได้อยู่ที่ 5.95 พันล้านบาท เติบโตได้ทุกกลุ่มธุรกิจ
โดยธุรกิจเรือเทกองสามารถทำอัตราค่าระวาง TCE rate ชนะตลาดที่เพิ่มขึ้น 4% ในระดับ 33,842 ดอลลาร์ต่อวัน และสูงกว่าคาดที่ 23,439 ดอลลาร์ต่อวัน (โดย own fleet มีค่าระวางเฉลี่ยที่ 29,555 ดอลลาร์ต่อวัน และกำไรจากเรือเช่า chartered-in vessel อีก 4,287 ดอลลาร์ต่อวัน) นอกจากนี้ blended GPM ทำได้ดีกว่าคาดมากที่ 37.20% (เทียบคาด 29.20%)
ทั้งนี้ทางฝ่ายวิจัยจึงปรับกำไรปี 2564 ขึ้นมา 51% ที่ 3.23 พันล้านบาท จากการปรับ assumption ของ TCE rate ขึ้นมาที่ 23,126 ดอลลาร์ต่อวัน (เดิมที่ 19,034 ดอลลาร์ต่อวัน) และปรับ GPM ขึ้นเป็น 27.40% จากเดิมที่ 21.80% นอกจากนี้ปรับกำไรสุทธิปี 2565 ขึ้น 21 มาที่ 2.01 พันล้านบาท โดยปรับ assumption TCE rate ขึ้นมาที่ 18,501 ดอลลาร์ต่อวัน (เดิม 16,179 ดอลลาร์ต่อวัน)
สำหรับราคาหุ้น underperform SET ลดลง 27% และ ลดลง 46% ใน 1 เดือนและ 3 เดือนที่ผ่านมา โดยเริ่มเห็น correction ในค่าระวางเรือเทกอง ปัจจัยหลักที่กดดันราคาหุ้น ได้แก่ วิกฤติอสังหาฯ ในจีน ซึ่งทำให้ตลาดมีความกังวลเกี่ยวกับ demand ของเรือเทกองในอนาคต มาตรการควบคุมมลพิษ และการขาดแคลนไฟฟ้าในจีน ซึ่งส่งผลให้ demand ของ raw material ลดลง ทั้งนี้แนะนำ “ซื้อ” ราคาเป้าหมายที่ 18 บาท
 
 